Der er håb forude for de strandede kunder i det konkursramte luftfartsselskab Sterling Airlines. SAS tilbyder nemlig at hjælpe kunderne hjem til København uden regning, hvis der er ledige pladser på SAS-flyene. - Vi tilbyder de kunder, som er strandet i udlandet og skal til København, at de i næste 48 timer kan henvende sig til SAS. Og hvis vi har ledige sæder på de destinationer, hvor Sterling også flyver, så tager vi dem selvfølgelig dem med hjem, selv om de har en Sterling-billet, siger Susanne Larsen, administrerende direktør i SAS Danmark, til Ritzau. SAS har endnu ikke overblik over, hvor mange destinationer de to selskaber deler, men det forventer Susanne Larsen, at der kommer en udmelding om senere på dagen. Også medarbejderne i Sterling, der er strandet i udlandet, kan henvende sig til SAS, så de kan komme hjem, oplyser Susanne Larsen. Salgsdirektør i Star Tour Stig Elling fortæller til Ritzau, at charterselskabet ligeledes vil hjælpe Sterlings kunder hjem, hvis der er ledige pladser på selskabets charterfly. Sterling oplyser ikke, hvor mange kunder der berøres af konkursen, men Stig Elling anslår, at det drejer sig om mellem 30.000 og 40.000. /ritzau/

Referat:
SAS kommer strandede kunder i det konkursramte Sterling til hjælp. På SAS-fly med ledige pladser vil Sterlings kunder kunne flyve gratis med hjem til København.